《续憎苍蝇》
宋代·方一夔

炎官煽毒日色赪，四海鼎沸遭焚蒸。吴牛耕罢汗且喘，暂休树影眠沟塍。

不知苍蝇名品夥，乘时附势相欺陵。其间一种号赤目，巧窥猛攫如饥鹰。

钻眸噆鼻不可奈，以首溷水浇清澄。自期摆脱有此计，须臾扑缘如牵绳。

牧儿旁坐少肋力，掴以指掌麾以肱。更凭草帚时一扫，坠地死者堆斗升。

乾坤荡荡产万类，涵淹恶物吁可憎。閒从林下看水牯，作诗为续憎苍蝇。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。